Torsdag og fredag bliver ifølge meteorologerne fornuftige dage vejrmæssigt, mens resten af påsken byder på knapt så spændende vejr.

Nordjyderne går formentlig ind i påsken med noget af landets flotteste vejr. I hvert fald hvis man spørger TV2-vejrvært Peter Tanev, som kalder de kommende to dage, skærtorsdag og langfredag, "fornuftige". En regulær sommerdag bliver skærtorsdag dog ikke. Dagen byder på frisk til hård vind og temperaturer mellem otte og ti grader. Til gengæld skulle det være muligt at få solen at se de fleste steder. Det er lidt samme historie fredag, hvor det også holder tørt, og solen kigger frem, og så skulle det blæse noget mindre end torsdag. Men så bliver resten af påsen til gengæld er ret så kedelig omgang. Med regn, vind og temperaturer på otte-ni grader indbyder påskedagene mere til indendørs hygge end havearbejde og påskefrokoster på terrassen. Du kan se påskens vejrudsigt øverst i artiklen.